arnastofnun/IGC-2024 huggingface dataset:
Stjörnubíó

Stjörnubíó var kvikmyndahús við Laugaveg 96 í Reykjavík. Kvikmyndahúsið var upphaflega með einum sýningarsal með sætum á tveimur hæðum sem tók rúmlega 500 manns í sæti. Það tók til starfa föstudaginn 30. september 1949. Fyrsta kvikmyndin sem sýnd var í húsinu var "Sagan af Karli Skotaprins" ("Bonnie Prince Charlie") frá 1948 með David Niven í aðalhlutverki. Bygging hússins hófst 1946 en vegna tafa á leyfum fyrir byggingarefni tafðist byggingin um tvö ár. Hjalti Lýðsson, kjötkaupmaður í Reykjavík, var forstjóri kvikmyndahússins frá opnun fram á efri ár en hann lést 1976. Eftir það rak fjölskylda hans bíóið. Stjörnubíó var með dreifingarsamning við bandaríska kvikmyndaverið Columbia Pictures.

Meðal vinsælla kvikmynda sem sýndar voru í Stjörnubíói voru "Rock Around the Clock" (1956), "Brúin yfir Kwai" (1957), "Byssurnar í Navarone" (1961) og "Flåklypa Grand Prix" (1975). Flestar af kvikmyndum Óskars Gíslasonar voru frumsýndar í Stjörnubíói en "Björgunarafrekið við Látrabjarg" var þriðja kvikmyndin sem tekin var til sýninga þar 1949. Aðrar íslenskar kvikmyndir sem voru frumsýndar í Stjörnubíói voru meðal annars "Morðsaga" eftir Reyni Oddsson 1977, "Eins og skepnan deyr" eftir Hilmar Oddsson 1986, "Börn náttúrunnar" eftir Friðrik Þór Friðriksson 1991 og "Ingaló" eftir Ásdísi Thoroddsen 1992.

Tvisvar kom upp eldur í húsinu. Fyrra skiptið var 18. janúar 1954 en bíóið hóf aftur sýningar eftir nokkurra vikna viðgerðir. Þann 18. desember 1973 gjöreyðilagðist sýningarsalur hússins í eldsvoða. Eftir það var salurinn endurbyggður á einni hæð. Bíóið var enduropnað 8. júní 1974. Árið 1982 voru enn gerðar breytingar á húsinu þegar öðrum sýningarsal, fyrir 115 áhorfendur var bætt við á efri hæð.

Síðustu kvikmyndasýningarnar í húsinu fóru fram 28. febrúar 2002. Það var rifið í október sama ár. Þar stendur nú bílastæðahúsið Stjörnuport.
Ásdís Hjálmsdóttir

Ásdís Hjálmsdóttir (fædd 28. október 1985) er íslensk fyrrum frjálsíþróttakona og spjótkastari.

Hún hefur keppt á Ólympíuleikunum árin 2008, 2012 og 2016. Ennfremur árin 2006, 2010, 2012, 2014 og 2016 á Evrópumóti í frjálsum íþróttum og árin 2009, 2011, 2013, 2015 og 2017 á heimsmeistaramóti í frjálsum íþróttum. Ásdís á íslandsmetið í spjótkasti; 63,43 metrar, sem hún setti 12. júlí 2017 í Joensuu, Finnlandi. Sama ár lenti hún í 11. sæti á Heimsmeistaramótinu í London.

Ásdís útskrifaðist í lyfjafræði úr Háskóla Íslands árið 2012 með hæstu einkunn sem gefin hefur verið í því fagi.

Hún ákvað að segja skilið við íþróttakeppnir eftir sumarið 2020. Hún býr nú í Svíþjóð.
Alþjóðasteindarfræðisamtökin

Alþjóðasteindarfræðisamtökin (enska: "International Mineralogical Association", skammstöfun: "IMA") eru alþjóðasamtök sem beita sér fyrir steindafræði sem vísindagrein og að staðla fræðiheiti þeirra rúmlega 4.000 steinda sem þekktar eru.
Pieris

Pieris ) er ættkvísl sjö tegunda runna í Lyngætt, ættuð úr fjallasvæðum austur og suður Asíu, austur Norður Ameríku og Kúbu. Þetta eru sígrænir runnar, 1 til 6m háir. Leðurkennd blöðin eru skrúfstæð, og virðast oft vera í hvirfingum í greinaendum með nakta sprota innar; þau eru lensulaga til til egglaga, 2 til 10sm löng og 1 til 3,5 sk breið, og með heilum eða tenntum jaðri. Ný blöð að vori eru yfirleitt með skærum lit. Blómin eru bjöllulaga 5 til 15 sm löng, hvít eða bleik í klasa 5 til 12 sm löngum. Ávöxturinn er viðarkennt hylki sem skiftist í fimm hluta sem losar fjölda smárra fræja.

"Pieris" tegundir eru fæða fiðrilda af Lepidopteraætt. Þar á meðal Ectropis crepuscularia.

Ættkvíslarnafnið er dregið af staðarheitinu "Pieria" í Grikklandi, sem samkvæmt grískri goðafræði er heimkynni Menntagyðjanna.

Ræktun.

Þær eru ræktaðar sem skrautplöntur, ekki síst vegna skærra litanna snemma vors, blómanna og sígrænna blaðann. Mismunandi ræktunarafbrigði hafa verið valin fyrir mismunandi vorlit. Þeir vaxa best á skuggsælum stað, í skjóli frá þurrum næðingi að vetri.

Ræktunarafbrigði.

Eftirfarandi afbrigði hefa fengið Royal Horticultural Societys Award of Garden Merit:-

Eiturhrif.

"Pieris floribunda" er þekkt sem mjög eitruð.
Svartur húmor

Svartur húmor, svört kímni eða grátt gaman er tegund kímni þar sem umfjöllunarefnið er viðkvæmt, sorglegt eða bannhelgt. Gálgahúmor er tegund af svörtum húmor þar sem gert er grín að dauðanum, stríði, sjúkdómum og glæpum. Svartur húmor gengur út á að tala af léttúð um hluti sem vekja ótta, viðbjóð og hrylling eða þykja siðlausir. Grínið byggist á ósamræminu milli umfjöllunarefnisins og umfjöllunarmátans. Svartur húmor getur falið í sér forlagahyggju og kaldhæðni.

Franski súrrealistinn André Breton notaði hugtakið í umfjöllun um verk Jonathan Swift 1935. Hann gaf síðan út safnritið "Anthologie de l'humour noir" árið 1940 sem innihélt verk 45 höfunda, þar á meðal Edgar Allan Poe, Lewis Carroll, Arthur Rimbaud, Franz Kafka og Marcel Duchamp.

Íslensk dæmi um svartan húmor.

Í Skarðsárannál Björns Jónssonar má finna eftirfarandi frásögn af aftöku árið 1602, sem höfð hefur verið til dæmis um íslenskan gálgahúmor, í bókstaflegri merkingu:

Þó má finna enn eldri dæmi um svartan húmor í íslenskum bókmenntaarfi, meðal annars í Fóstbræðra sögu, en úr eftirfarandi frásögn af þarflausu morði er komið það orðatiltæki að einhver "liggi vel við höggi":
Landbúnaðarháskólinn að Ási

Landbúnaðarháskólinn að Ási (norska: "Universitet for miljø- og biovitenskap") er norskur háskóli staðsettur í Ås sveitarfélaginu í Vestfold-fylki í Noregi. Háskólinn var stofnaður árið 1859 og hefur alla tíð sérhæft sig í náttúrufræði- og landbúnaðargreinum. Nú er einnig kenndar hefðbundnar greinar við skólann, eins og t.d. arkitektúr og verkfræði. Í skólanum eru nú um 2800 nemendur.
Drullumall

Drullumall var fyrsta breiðskífa hljómsveitarinnar Botnleðju frá Hafnarfirði. Platan kom út í nóvember árið 1995 hjá útgáfunni Rymur. Platan inniheldur 12 lög samin af hljómsveitinni. Platan er í 72.sæti í bókinni "100 bestu plötur Íslandssögunnar" eftir Jónatan Garðarsson og Arnar Eggert Thoroddssen.
Iveta Mukuchyan

Iveta Mukuchyan (armenska: Իվետա Մուկուչյան; fædd 14. október 1986) er armensk söngkona, lagahöfundur, fyrirsæta og leikkona. Hún er fædd í Jerevan en flutti til Hamborg í Þýskalandi árið 1992. Árið 2009 snéri Iveta aftur til Armeníu og tók þátt í fjórðu seríu af "Hay Superstar", þar sem hún lenti í fimmta sæti. Árið 2012 tók hún þátt í annari seríu af "The Voice Germany".

Hún söng lagið LoveWave sem var framlag Armeníu í Söngvakeppni evrópskra sjónvarpsstöðva árið 2016. Þar endaði hún í sjöunda sæti með 249 stig.
Ástralía í Söngvakeppni evrópskra sjónvarpsstöðva

Ástralía hefur tekið þátt í Söngvakeppni evrópskra sjónvarpsstöðva 6 sinnum síðan að frumraun landsins í keppninni átti sér stað árið . Síðan þá hefur landið náð topp-10 úrslitum í fjögur skipti. Það er annað landið utan Evrasíu til að taka þátt í keppninni, síðan að keppti árið . Besta niðurstaða landsins er annað sæti sem Dami Im lenti í árið . Hin topp-10 úrslitin voru með Guy Sebastian í fimmta sæti (), Isaiah () og Kate Miller-Heidke () í níunda sæti.

Þátttaka Ástralíu átti fyrst að vera aðeins í eitt skipti og aðeins aftur ef landið skyldi sigra. Það var seinna staðfest af SVT að landið fengi að keppa aftur í keppninni árið 2016. Samband evrópskra sjónvarpsstöðva (EBU) og Special Broadcasting Service (SBS) hafa staðfest þátttöku landsins til ársins 2023.
Reddit

Reddit er bandarískur umræðu- og fréttavefur. Skráðir notendur geta sett inn efni af margvíslegum toga, þar á meðal tengla fyrir aðra til að kjósa upp eða niður. Atkvæðin ráða svo staðsetningu þess á síðunni. Efnið með flest atkvæðin er sýnt efst. Innlegg eru flokkuð í undirflokka, svokölluð "subreddit". Til dæmis eru subreddit sem snúast um umræðuefni eins og fréttir, vísindi, tölvuleiki, kvikmyndir, bækur, mat, heilsu, og ljósmyndir.

Frá 2017 heimsækja um það bil 542 milljón manns Reddit á hverjum mánuði og gerir það síðuna fjórðu vinsælustu í Bandaríkjunum, og níundu vinsælustu á heimsvísu. Árið 2015 voru gestir vefsins 82,54 milljarðar, innlegg 73,14 milljónir, athugasemdir 725,85 milljónir og uppatkvæði 6,89 milljarðar.

Reddit var stofnað af félögunum Steve Huffman og Alexis Ohanian árið 2005. Condé Nast Publications keypti síðuna í október 2006. Reddit varð dótturfyrirtæki Advance Publications, en það er móðurfyrirtæki Condé Nast, í september 2011. Frá ágúst 2012 hefur Reddit starfað sem sjálfstætt fyrirtæki, en Advance er enn stærsti hluthafi þess. Höfuðstöðvar Reddit eru staðsettar í San Francisco, Kaliforníu. Í október 2014 safnaði Reddit $50 milljónum í fjármögnunarferli undir forystu Sam Altman. Á meðal fjárfesta voru Marc Andreessen, Peter Thiel, Ron Conway, Snoop Dogg, og Jared Leto. Eftir fjárfestingu þeirra var fyrirtækið metið á $500 milljónir. Í júlí 2017 safnaði Reddit öðrum $200 milljónum frá fjárfestum; fór þá mat fyrirtækisins í $1,8 milljarða.
William Wallace

Sir William Wallace ("Uilleam Uallas" á gelísku; "William le Waleys" á normannafrönsku) (d. 23. ágúst 1305) var skoskur riddari og einn helsti leiðtogi Skota í skosku sjálfstæðisstríðunum.

Ásamt Andrew Moray sigraði Wallace her Englendinga í orrustu við Stirling-brú í september árið 1297. Hann var nefndur verndari Skotlands og gegndi þeirri stöðu þar til hann bað ósigur við Falkirk í júlí 1298. Í ágúst 1305 var Wallace handsamaður í Robroyston nærri Glasgow og framseldur Játvarði 1. Englandskonungi. Fyrir glæpi sína gegn enskum borgurum var Wallace hengdur og hálshöggvinn, innyfli hans brennd og lík hans bútað í fernt.

Eftir dauða sinn varð Wallace virtur og frægur langt fyrir utan heimaland sitt. Hann varð hetjan í ljóðinu "The Wallace" sem samið var á 15. öld og umfjöllunarefni ritverka eftir Sir Walter Scott og Jane Porter. Í dag er hann einna þekktastur vegna kvikmyndarinnar "Braveheart" sem kom út árið 1995 og vann Óskarsverðlaun sem besta myndin.
Ljóðlínuspil

Ljóðlínuspil er níunda ljóðabók Sigurðar Pálssonar. Bókin kom út hjá Forlaginu árið 1997.
Listi yfir íslenskar þungarokkssveitir

Tengill.

Listi yfir íslenskar þungarokkssveitir á Metal-Archives
Sannstæður

Sannstæður er níunda ljóðabók Geirlaugs Magnússonar. Bókin kom út árið 1990 og var gefin út af Máli og menningu. Hönnun kápu: Ragna Sigurðardóttir.
Lúðvík hinn frómi

Lúðvík hinn frómi (778 – 20. júní 840) eða Lúðvík guðhræddi var konungur Frankaveldis og meðkeisari hins heilaga rómverska ríkis (sem Lúðvík 1.) ásamt föður sínum Karlamagnúsi frá árinu 813. Hann var einnig konungur Akvitaníu frá árinu 781.

Sem eini eftirlifandi fullorðni sonur Karlamagnúsar og Hildigerðar konu hans varð Lúðvík eini leiðtogi Franka eftir dauða föður síns árið 814 og hélt þeirri stöðu til dauðadags að undanskyldu tímabili á árunum 833–34 þar sem honum var komið frá völdum.

Á valdatíð sinni í Akvitanínu var Lúðvík falið að verja suðausturlandamæri veldisins. Hann lagði undir sig Barselóna frá múslimum árið 801 og kom Pamplona og Baskalandi undir vald Franka árið 812. Sem keisari gaf Lúðvík sonum sínum, Lóþari, Pippín og Lúðvík, sæti í ríkisstórninni og reyndi að undirbúa skiptingu veldisins á milli þeirra. Fyrsti áratugur valdatíðar Lúðvíks einkenndist af harmleik og niðurlægingu, sér í lagi misþyrmingar á frænda hans, Bernarði af Ítalíu, sem Lúðvík bætti fyrir með því að svívirða sjálfan sig á almannafæri.

Á fjórða áratug 9. aldar skall á borgarastyrjöld milli sona Lúðvíks. Lúðvík bætti gráu ofan á svart með því að reyna að gera ráð fyrir syni sínum með annarri konu sinni, Karli sköllótta, í erfðaröðinni. Valdatíð Lúðvíks lauk farsællega, en eftir að hann lést tóku við þrjú ár borgarastyrjaldar. Lúðvík þykir yfirleitt koma illa út í samanburði við föður sinn, en áskoranirnar sem hann þurfti að kljást við sig á valdatíð sinni voru ekki af sama toga.
Eigindleg rannsóknaraðferð

Eigindleg rannsóknaraðferð vísar til annarrar af meginaðferðum félagsvísinda við rannsóknir. Hin aðferðin er megindleg aðferð. Þeir sem nota

eigindlega aðferð eru einnig kallaðir "túlkunarsinnar" þar sem þeir beita því sem kallað er félagsfræðilegt innsæi til þess að skilja orsök og afleiðingu. Í því felst meðal annars að horfa á einstaklinga og samfélag í víðu samhengi, setja sig í spor annarra og öðlast þar með frekari skilning á aðstæðum þeirra.

Í bókinni Félagsfræði 2 - Kenningar og samfélag eftir Garðar Gíslason segir um hina eigindlegu aðferð: ,Túlkunarsinnar beita ýmsum aðferðum við að afla frumgagna, svo sem viðtölum, athugunum og vettvangsrannsóknum. Allar þessar rannsóknir eiga það sameiginlegt að rannsakandinn á samskipti við viðfangsefnin og kannar reynsluheim þeirra." (Garðar Gíslason, 2016, bls. 53).

Dæmi um eigindlega rannsókn er rannsókn sem félagsfræðingurinn Jón Gunnar Bernburg birti árið 2005 og bar titilinn ,Aðstæðubundin brennimerking og brothætt sjálfsmynd: Nokkur grunduð hugtök um reynslu brotamanna af stimplun," en í þeirri rannsókn var rætt við 25 einstaklinga sem höfðu allir verið vistaðir í fangelsi eða á stofnun fyrir afbrotaunglinga. Síðan túlkaði og rýndi höfundurinn þau gögn sem hann fékk í viðtölunum.
Jean-Jacques Dessalines

Jean-Jacques Dessalines (20. september 1758 – 17. október 1806) var einn af leiðtogum haítísku byltingarinnar og fyrsti þjóðarleiðtogi Haítí sem sjálfstæðs ríkis. Eftir að hafa sett nýja stjórnarskrá árið 1805 ríkti Dessalines í fyrstu sem landstjóri en tók sér síðar keisaratign undir nafninu Jakob 1. af Haítí (1804–1806). Dessalines er talinn einn stofnfeðra Haítí.

Dessalines var herliði í franska hernum á nýlendunni Saint-Domingue þegar Bretar og Spánverjar gerðu innrás. Hann varð síðar liðsforingi í uppreisninni gegn Frökkum. Sem helsti liðsforingi Toussaints Louverture vann Dessalines marga sigra, þar á meðal í orrustu við Crête-à-Pierrot.

Eftir að Toussaint Louverture var svikinn og handsamaður árið 1802 gerðist Dessalines foringi byltingarmannanna. Hann sigraði her Frakka í orrustu við Vertières árið 1803 og lýsti næsta ár yfir sjálfstæði og fullveldi Haítí. Dessalines var í kjölfarið kjörinn landstjóri af nefnd haítískra herforingja. Hann fyrirskipaði árið 1804 fjöldamorð á hvítum minnihlutahóp í Haítí og varð þar valdur að dauða á milli 3.000 til 5.000 manns frá febrúar til apríl 1804. Í september sama ár lýsti Dessalines sjálfan sig keisara Haítí og ríkti sem slíkur þar til hann var myrtur árið 1806.
Georgía Olga Kristiansen

Georgía Olga Kristiansen (f. 3. janúar 1979) er íslenskur körfuknattleiksdómari og fyrrverandi leikmaður. Hún varð fyrsti kvennkyns dómarinn til að dæma í Úrvalsdeild karla í körfuknattleik og annar kvenkyns dómarinn til að dæma í Úrvalsdeild kvenna á eftir Indíönu Sólveigu Marquez. Georgía og Indíana voru einnig fyrstu kvenkyns dómararnir til að dæma sama leik í efstu deild á Íslandi.

Fjölskylda.

Georgía er langömmubarn Georgíu Björnsson, sem hún heitir eftir, og Sveins Björnssonar, fyrrum forseta Íslands. Bróðir Georgíu er Davíð Tómas Tómasson, tónlistarmaður og körfuknattleiksdómari. Þau urðu fyrstu systkinin til að dæma saman leik í efstu deild á Íslandi þegar þau dæmdi leik Grindavíkur og Vals í Úrvalsdeild karla 7. desember 2017.
Flatsópur

Flatsópur ("Cytisus decumbens") er jarðlægur runni af ertublómaætt sem var fyrst lýst af Jean-François Durande, og fékk sitt núverandi nafn af Édouard Spach. Engar undirtegundir eru skráðar hjá Catalogue of Life.

Flatsópur er ættaður frá Suður-Evrópu og er notaður í steinhæðum. Þykir ekki vel harðgerður hérlendis.
Mobutu Sese Seko

Mobutu Sese Seko Kuku Ngbendu Wa Za Banga (nafnið merkir „stríðsmaðurinn sem skilur eftir sig slóð af eldi“ eða „stríðsmaðurinn sem býður aldrei ósigur vegna þreks síns og óbilandi viljastyrks, er alvaldur og skilur eftir sig eld er hann heldur til nýrra landvinninga“), fæddur Joseph-Désiré Mobutu (14. október 1930 – 7. september 1997) var einræðisherra og forseti Austur-Kongó (sem Mobutu gaf nafnið Saír árið 1971) frá 1965 til 1997.

Þegar Mobutu komst til valda stofnaði hann gerræðislega stjórn, makaði sjálfur krókinn á kostnað ríkisins og reyndi að hreinsa burt öll áhrif nýlenduvæðingar í Kongó. Hann naut mikils stuðnings frá Bandaríkjunum og Bretlandi vegna andkommúnískra sjónarmiða sinna.

Á meðan á Kongódeilunni stóð árið 1960 hjálpuðu belgískar hersveitir Mobutu að fremja valdarán gegn þjóðernissinnaðri ríkisstjórn Patrice Lumumba. Lumumba var fyrsti lýðræðislega kjörni leiðtogi Kongó en honum var fljótt steypt af stóli af Mobutu og hann síðan framseldur aðskilnaðarsinnum í Katanga-ríki, sem tóku hann af lífi. Mobutu gerðist síðan leiðtogi hersins og tók sér formlega völd eftir annað valdarán árið 1965. Mobutu rak stefnu „áreiðanlegrar þjóðernisímyndar“ og breytti því nafni landsins í Saír árið 1972 og sínu eigin nafni í Mobutu Sese Seko árið 1972.

Mobutu setti á fót flokksræði þar sem öll völd voru í hans höndum. Hann hvatti einnig til mikillar foringjadýrkunar á sjálfum sér. Á valdatíð sinni byggði Mobutu upp afar miðstýrt ríki og safnaði sjálfur miklum auðæfum með því að arðræna það. Því er stjórnarfar hans jafnan talið þjófræði. Þjóðin þurfti að glíma við mikla verðbólgu, skuldir og stöðuga gjaldfellingu. Árið 1991 leiddu efnahagsörðugleikar til þess að Mobutu féllst á að deila völdum með leiðtogum stjórnarandstöðunnar en hann notaði þó hervald til að koma í veg fyrir verulegar breytingar til ársins 1997. Það ár ráku uppreisnarmenn undir stjórn Laurent-Désiré Kabila hann úr landinu með stuðningi rúandskra og úgandskra hermanna í fyrra Kongóstríðinu. Mobutu var þá sárþjáður af krabbameini í blöðruhálskirtli og lést þremur mánuðum síðar í Marokkó.

Mobutu var alræmdur fyrir spillingu og frændhygli. Talið er að hann hafi dregið sér andvirði um 4–15 milljarða Bandaríkjadala úr ríkissjóði á valdatíð sinni. Auk þess var hann þekktur fyrir eyðslusemi og var vanur að fara reglulega í dýra verslunarleiðangra til Parísar á lúxusflugvélum. Mobutu réð yfir Austur-Kongó í rúma þrjá áratugi og var þekktur fyrir stöðug brot á mannréttindum. Ásamt Idi Amin er hann talinn hinn „dæmigerði afríski einræðisherra“.
Manmohan Singh

Manmohan Singh (f. 26. september 1932) er indverskur hagfræðingur sem var forsætisráðhera Indlands frá 2004 til 2014. Singh var fyrsti síkinn sem gegndi embættinu og að auki fyrsti forsætisráðherrann frá dögum Jawaharlal Nehru sem var endurkjörinn eftir að hafa setið heilt fimm ára kjörtímabil.

Singh fæddist í Gah í Pakistan en flutti ásamt fjölskyldu sinni til Indlands við skiptingu þess árið 1947. Eftir að hafa útskrifast með doktorsgráðu í hagfræði úr Oxford-háskóla vann Singh fyrir Sameinuðu þjóðirnar á árunum 1966-69. Hann hóf síðan feril sinn í stjórnsýslu þegar Lalit Naryan Mishra réð hann sem ráðgjafa í efnahags- og iðnaðarráðuneyti Indlands. Á áttunda og níunda áratugnum gegndi Singh ýmsum ábyrgðarstörfum í indversku ríkisstjórninni, t.d. stöðu efnahagsráðgjafa (1972-76), bankastjóra og formanns fimmáraáætlananefndarinnar (1985-87).

Árið 1991, þegar Indland átti við mikinn efnahagsvanda að glíma, réð nýi forsætisráðherrann P. V. Narasimha Rao hinn ópólitíska Singh sem fjármálaráðherra. Næstu árin stóð Singh, gegn miklum andmælum, fyrir ýmsum kerfisumbótum sem gerðu efnahagskerfi Indlands frjálslyndara. Með umbótunum tókst að bæta efnahaginn og Singh vann sér inn orðspor sem framsýnn og umbótasinnaður hagfræðingur. Þrátt fyrir það gekk hinum sitjandi indverska þjóðarráðsflokki illa í kosningunum árið 1996. Singh gerðist því leiðtogi stjórnarandstöðunnar á efri deild indverska þingsins á stjórnarárum Atal Bihari Vajpayee frá 1998-2004.

Þegar Sameinaða framsóknarbandalagið undir stjórn Þjóðarráðsflokksins komst til valda árið 2004 steig formaðurinn Sonia Gandhi öllum að óvörum til hliðar og leyfði Singh að taka við forsætisráðherraembætti. Fyrsta ríkisstjórn Singh kom ýmsu í verk, þar á meðal heilsufarsátaki á landsbyggðinni, nýju kennitölukerfi til að sanna búsetu á Indlandi, nýjum atvinnulögum til að tryggja vinnuréttindi og frumvarpi um upplýsingafrelsi. Árið 2008 urðu ósættir með kjarnorkusamning Indlands við Bandaríkin næstum því til þess að ríkisstjórn Singh hrundi þegar Vinstrifylkingin dró stuðning sinn til baka. Efnahagur Indlands óx mjög undir fyrstu ríkisstjórn Singh en öryggi Indlands var hins vegar ógnað af hryðjuverkaárásum og áframhaldandi uppreisn maóista.

Í þingkosningum árið 2009 vann flokksbandalag Singh endurkjör og Singh varð áfram forsætisráðherra. Næstu árin var ríkisstjórn Singh nokkrum sinnum ásökuð um spillingu. Þegar kjörtímabilinu lauk árið 2014 ákvað Singh að bjóða sig ekki fram aftur. Singh var aldrei meðlimur á neðri deild þingsins í Lok Sabha en situr enn á efri þingdeildinni sem fulltrúi ríkisins Assam, á fimmta kjörtímabili sínu í röð frá 1991.
Vætuölur

Vætuuölur (Alnus incana ssp. rugosa) er undirtegund Gráelris og er meðalstórt tré af birkiætt.

Útbreiðsla.

Það vex í Kanada og norðausturhluta Bandaríkjanna..

Á Íslandi.

Finnst hérlendis og eru eintök í Grasagarði Reykjavíkur og Lystigarði Akureyrar.
Albert Lebrun

Albert François Lebrun (29. ágúst 1871 – 6. mars 1950) var franskur stjórnmálamaður og forseti Frakklands frá 1932 til 1940. Hann var síðasti forseti þriðja franska lýðveldisins.

Lebrun var verkfræðingur að mennt en hóf stjórnmálaferil, fyrst í héraðsstjórn Meurthe-et-Moselle og síðan sem þingmaður. Hann var meðlimur í nokkrum ríkisstjórnum þriðja lýðveldisins, sem nýlendumálaráðherra (1911–1912 og 1912–1914), stríðsmálaráðherra (1913) og viðskiptabannsráðherra (1917–1919). Lebrun var náinn samstarfsmaður Georges Clemenceau og Raymond Poincaré. Hann gekk á franska þingið árið 1920 og var einn áhrifamesti meðlimur þess þar til hann var kjörinn forseti árið 1931.

Eftir að Paul Doumer Frakklandsforseti var myrtur var Lebrun kjörinn forseti og tók við embætti þann 10. maí 1932. Fyrsta kjörtímabil hans einkenndist af pólitískum óstöðugleika, fjölmörgum ríkisstjórnum og fjöldamótmælum öfgahægrimanna fyrir utan þinghúsið þann 6. febrúar 1934. Mótmælin leiddu til þess að Lebrun skipaði þjóðstjórn en honum tókst þó ekki að koma í veg fyrir að flokkurinn "Front populaire" undir stjórn Léon Blum kæmist til valda þótt Lebrun fyrirliti stefnumál hans.

Árið 1939 féllst Lebrun á að bjóða sig fram til annars kjörtímabils. Hann var fyrsti forseti þriðja lýðveldisins sem bauð sig fram á ný síðan Jules Grévy gerði það árið 1885. Lebrun tókst þó ekki að ljúka öðru kjörtímabili sínu því eftir vopnahlé Frakka og Þjóðverja þann 22. júní 1940 var Vichy-stjórnin sett á fót og Philippe Pétain varð þjóðhöfðingi. Lebrun var á móti vopnahléssamningnum og var því settur í stofufangelsi þar til Frakkland var frelsað undan hernámi Þjóðverja. Þá tók Charles de Gaulle við embætti þjóðhöfðingja til bráðabirgða þótt kjörtímabili Lebrun væri enn ekki lokið.
René Coty

René Coty (20. mars 1882 – 22. nóvember 1962) var franskur stjórnmálamaður sem var forseti Frakklands frá 1954 til 1959.

Coty var þingmaður í neðri deild franska þingsins fyrir Seine-Inférieure frá 1923 til 1935 og 1945 til 1948 og þingmaður á efri deild frá 1936 til 1944 og frá 1948 til 1953. Hann gerðist endurbyggingarráðherra frá 1947 til 1948 í ríkisstjórnum Roberts Schuman og André Marie. Hann gerðist síðan varaforseti ríkisráðsins til ársins 1953, en þá var hann kjörinn forseti Frakklands í þrettándu umferð kosninganna.

Líkt og forveri sinn, Vincent Auriol, skipti Coty sér lítið af stjórn landsins. Á forsetatíð hans lauk stríði Frakka í Indókína en stríð þeirra í Alsír hófst. Átökin í Alsír leiddu til þess að Charles de Gaulle sneri aftur til valda og fimmta franska lýðveldið var stofnað. Coty hótaði að segja af sér ef franska þingið samþykkti ekki útnefningu hans á de Gaulle sem forsætisráðherra svo de Gaulle gæti komið á stjórnskipulagsumbótum. Coty sagði síðan viljugur af sér í janúar 1959 svo að de Gaulle, sem Coty kallaði „fræknastan Frakka,“ gæti orðið forseti.

Coty var annar og síðasti forseti fjórða franska lýðveldisins.
Alnus trabeculosa

Alnus trabeculosa er elritegund sem var lýst af Hand.-mazz. Engar undirtegundir eru skráðar.